CELEX: 52013PC0707
Language: ro
Date: 2013-10-16
Title: Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2013/001 FI/Nokia înaintată de Finlanda)

|
			
		
		
		52013PC0707
		
			Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2013/001 FI/Nokia înaintată de Finlanda) /* COM/2013/0707 final */
			
				
		
		
			
			   	EXPUNERE DE MOTIVE
Punctul 28 din Acordul interinstituțional
din 17 mai 2006 între Parlamentul European, Consiliu și Comisie
privind disciplina bugetară și buna gestiune financiară[1] permite mobilizarea Fondului
european de ajustare la globalizare (FEG) prin intermediul unui mecanism de
flexibilitate, în limita plafonului anual de 500 de milioane EUR, în
plus față de rubricile corespunzătoare din cadrul financiar.
Normele aplicabile contribuțiilor din FEG
sunt prevăzute în Regulamentul (CE) nr. 1927/2006 al Parlamentului
European și al Consiliului din 20 decembrie 2006 privind crearea Fondului
european de ajustare la globalizare[2].
La data de 1 februarie 2013, Finlanda a
înaintat cererea EGF/2013/001 FI/Nokia pentru a beneficia de o contribuție
financiară din FEG, ca urmare a concedierilor efectuate în cadrul
întreprinderii Nokia plc, al filialei sale Nokia Siemens Networks și în
cadrul a 30 dintre subcontractanții săi din Finlanda.
După analizarea atentă a acestei
cereri, Comisia a concluzionat, în conformitate cu articolul 10 din
Regulamentul (CE) nr. 1927/2006, că sunt îndeplinite condițiile
pentru acordarea unei contribuții financiare în temeiul regulamentului menționat.
SINTEZA CERERII ȘI ANALIZĂ
 Date principale: ||   
 Numărul de referință FEG || EGF/2013/001 
 Statul membru || Finlanda 
 Articolul 2 || litera (a) 
 Întreprinderea principală || Nokia plc 
 Filiale, furnizori și producători din aval || 31 
 Perioada de referință || 1.8.2012 – 30.11.2012 
 Data de începere a serviciilor personalizate || 1.8.2012 
 Data depunerii cererii || 1.2.2013 
 Concedieri în timpul perioadei de referință || 2 863 
 Concedieri înainte și după perioada de referință || 1 646 
 Totalul concedierilor eligibile || 4 509 
 Lucrători concediați care ar trebui să beneficieze de măsurile în cauză || 3 719 
 Cheltuieli pentru servicii personalizate (EUR) || 18 830 000 
 Cheltuieli pentru punerea în aplicare a FEG[3] (EUR) || 790 000 
 Cheltuieli pentru punerea în aplicare a FEG (%) || 4,03 
 Buget total (EUR) || 19 620 000 
 Contribuția din FEG (50 %) (EUR) || 9 810 000 
1.           Cererea a fost
prezentată Comisiei la data de 1 februarie 2013 și a fost
completată cu informații suplimentare până la data de 21 august 2013.
2.           Cererea îndeplinește
condițiile de mobilizare a FEG, astfel cum se prevede la articolul 2
litera (a) din Regulamentul (CE) nr. 1927/2006, și a fost
înaintată în termenul de 10 săptămâni menționat la
articolul 5 din regulamentul respectiv.
Legătura dintre concedieri și
modificările structurale majore intervenite în practicile comerciale
internaționale ca urmare a globalizării
3.           Pentru a stabili
legătura dintre concedieri și modificările structurale majore
intervenite în practicile comerciale internaționale ca urmare a
globalizării, Finlanda susține că dificultățile
actuale cu care se confruntă Nokia, Nokia Siemens Networks, aproape toți
subcontractanții și regiunile afectate datează din februarie 2011.
La momentul respectiv, Nokia a anunțat o modificare semnificativă a
strategiei societății și a lansat o cooperare amplă cu
Microsoft cu privire la utilizarea Microsoft Windows Phone ca principalul
său sistem de operare pentru telefoanele smartphone, păstrând, în
același timp, propriul său sistem de operare Symbian ca
platformă software pentru telefoanele mai ieftine, până la sfârșitul
anului 2016. Între timp, cererea de telefoane Symbian a scăzut
considerabil și, în consecință, operațiunile de dezvoltare și
de întreținere legate de sistemul Symbian au fost întrerupte.
4.           S-a intenționat menținerea
în funcțiune a fabricii Nokia din Salo și să se reducă,
totodată, cu aproximativ 12 % personalul filialelor societății
din întreaga lume. Această decizie a dus la închiderea fabricii din Cluj,
România (septembrie 2011), pentru care a fost prezentată o altă
cerere de contribuție financiară din partea FEG. Nokia Siemens
Networks a anunțat, de asemenea, concedieri masive (noiembrie 2011). La
data de 22 martie 2012 s-a anunțat concedierea, în cadrul fabricii Nokia
din Salo, a unui număr de 1 000 de lucrători dintr-un total de 1 700.
Finlanda a prezentat cererea EGF/2012/006 FI/Nokia Salo pentru a veni în sprijinul
acestor lucrători, adăugând că au fost deja planificate alte
concedieri și că se preconizează înaintarea unei cereri
suplimentare din partea Finlandei pentru următorul val de concedieri care
va avea loc în cadrul întreprinderii Nokia și al subcontractanților
săi.
5.           Prezentul document constituie
această nouă cerere, destinată să sprijine lucrătorii
întreprinderii Nokia Salo care nu au fost incluși în cererea
precedentă, lucrătorii întreprinderii Nokia din alte părți
ale țării (în principal din Espoo, Tampere și Oulu) și
lucrătorii afectați de concedierile care au urmat din cadrul Nokia
Siemens Networks și al altor 30 de subcontractanți stabiliți în
diferite regiuni din Finlanda. Între timp, fabrica din Salo și-a încetat
complet activitatea, ceea ce a condus la pierderea altor 900 de locuri de
muncă. De asemenea, decizia de a pune capăt unui amplu program de
dezvoltare de produse a avut drept rezultat reducerea locurilor de muncă
din Oulu și Tampere, precum și din cadrul centrului de dezvoltare de
produse din Salo. Încetarea acestor activități a condus, de asemenea,
la pierderi de locuri de muncă la nivelul funcțiilor de sprijin, care
au avut cel mai mare impact asupra filialei din Espoo.
6.           Motivul principal al
concedierilor este transferul funcțiilor din interiorul sectorului
către țări terțe din afara Europei. Asamblarea telefoanelor
mobile, efectuată anterior în Salo și Cluj, a fost delocalizată
în Asia (China, Coreea de Sud, India și Vietnam, unde urmează să
fie inaugurată o nouă uzină Nokia). Fabricarea componentelor și
producția subcontractată au fost deja transferate în afara Europei.
Urmând direcția către care s-a îndreptat producția, atât
proiectarea, cât și dezvoltarea produselor au fost sau urmează
să fie delocalizate.
7.           Scopul transferului operațiunilor
de asamblare în Asia este de a accelera intrarea pe piață a
produselor. Lucrând mai aproape de subcontractanții săi, Nokia este
în măsură să aducă mai rapid pe piață inovațiile
recente și să își îmbunătățească nivelul de
competitivitate. Nokia și-a pierdut poziția pe cele mai importante
piețe ale sale, cele din China și India, unde crește cota de piață
a mai multor societăți care produc telefoane ieftine. În ceea ce
privește modelele de bază de telefoane mobile, cota de piață
deținută de întreprinderea Nokia a scăzut de la 33 % (2010)
la 24 % (2011) și această tendință de scădere a
continuat în 2012. În ceea ce privește telefoanele inteligente (smartphones),
Apple și Samsung au eliminat Nokia de pe majoritatea piețelor.
Astfel, în cel de-al doilea trimestru al anului 2012, Nokia a deținut o
cotă de piață de 6,6 % (în scădere de la 38 % la
începutul anului 2010), în comparație cu o cotă de 16,9 % pentru
Apple și de 32,6 % pentru Samsung[4].
8.           În perioada sa de vârf,
industria electronică și electrotehnică a oferit locuri de
muncă unui număr de peste 60 000 de persoane în Finlanda, dar,
până la sfârșitul anului 2012, acest număr a scăzut la 50 000.
În același timp, personalul filialelor din țările terțe ale
societăților din această industrie devenea mai numeros, ceea ce
constituie o dovadă clară a delocalizării funcțiilor, în
special în Asia.
      Personal din
Finlanda
       Personal din
filialele aflate în străinătate  

9.           Până în prezent,
sectorul telefoniei mobile a făcut obiectul mai multor cereri de contribuție
financiară din partea FEG, toate fiind cauzate de globalizarea comerțului.
Aceasta este cea de-a patra cerere destinată lucrătorilor concediați
de Nokia; cele trei cereri precedente au fost destinate foștilor angajați
ai întreprinderii Nokia în Germania, în România și în Finlanda.
Demonstrarea numărului de
concedieri și îndeplinirea criteriilor de la articolul 2 litera (a)
10.         Finlanda a înaintat
această cerere în temeiul criteriilor de intervenție prevăzute
la articolul 2 litera (a) din Regulamentul (CE) nr. 1927/2006, care condiționează
intervenția de concedierea a cel puțin 500 de salariați ai unei
întreprinderi dintr-un stat membru, într-o perioadă de patru luni,
inclusiv lucrătorii concediați de furnizorii sau de producătorii
din aval ai întreprinderii menționate.
11.         Cererea menționează 4 509
concedieri în cadrul Nokia plc, al filialei sale Nokia Siemens Networks și
în cadrul a 30 dintre furnizorii și subcontractanții săi, dintre
care 2 863 de concedieri în timpul perioadei de referință de
patru luni, de la 1 august 2012 la 30 noiembrie 2012, și alte 1 646
de concedieri înainte și după perioada de referință, dar
legate de aceeași procedură de concediere colectivă. Toate cele 2 544
de concedieri din cadrul societății Nokia au fost calculate în
conformitate cu articolul 2 al doilea paragraf prima liniuță din
Regulamentul (CE) nr. 1927/2006; în ceea ce privește concedierile
efectuate în cadrul filialei și al subcontractanților, 496 dintre
acestea au fost calculate în conformitate cu articolul 2 al doilea paragraf
prima liniuță din Regulamentul (CE) nr. 1927/2006, iar restul de 1 469
de concedieri au fost calculate în conformitate cu cea de-a doua liniuță
de la același paragraf.
Explicația caracterului
neprevăzut al acestor concedieri
12.         Conform autorităților
finlandeze, concedierile din cadrul fabricii din Salo au fost neprevăzute,
întrucât aceasta a fost exclusă în mod explicit din rândul filialelor
vizate atunci când Nokia a anunțat efectuarea de concedieri masive în
Finlanda, în februarie 2011. La acea dată, se preconiza că fabrica
din Salo va produce telefoane inteligente pe baza platformei Windows Phone.
13.         La sfârșitul lunii
noiembrie 2011, atunci când s-a anunțat închiderea fabricii din Cluj
(România), Nokia a comunicat, de asemenea, că a reanalizat rolul fabricii
din Salo și că pot fi așteptate unele reduceri de personal în 2012.
La data de 22 martie 2012 s-a anunțat o reducere cu 1 000 de persoane
a personalului fabricii din Salo, care urma să fie pusă în aplicare
până la sfârșitul lunii iunie. La 14 iunie 2012, Nokia a anunțat
alte 3 700 de concedieri în Finlanda, inclusiv 850 de concedieri în
fabrica de telefoane mobile din Salo și în cadrul funcțiilor sale de
sprijin. În plus, ea a anunțat o reducere semnificativă a efectivelor
sale din cadrul secțiunii de dispozitive și servicii (Device and
Services). De asemenea, au fost anunțate închideri de fabrici care vor
conduce la noi concedieri în Ulm (Germania) și în Burnaby (Canada).
Aceasta a fost o situație neprevăzută, luând în considerare
garanțiile oferite în urmă cu doar un an și ținând seama de
faptul că filiala din Salo a fost prima unitate de producție Nokia
care desfășura operațiuni de dezvoltare de produse și
că acesta era locul în care întreprinderea lansa, de obicei, procesul de
asamblare și de învățare a asamblării pentru noile modele
importante de telefoane mobile. În plus, în Finlanda se efectuaseră deja
importante reduceri de personal și nu se preconizau reduceri suplimentare
de această amploare.
Identificarea întreprinderilor care au
efectuat concedieri și a lucrătorilor vizați de măsurile de
asistență
14.         Cererea se referă la 4 509
concedieri, dintre care 2 544 au fost efectuate în cadrul
societății Nokia și alte 1 965 au avut loc în cadrul
filialei sale Nokia Siemens Networks și al celorlalți furnizori și
subcontractanți ai săi. Din acest total, se preconizează că
3 719 lucrători vor beneficia de măsurile cofinanțate de
FEG. 
Întreprinderile care au efectuat concedieri sunt
următoarele:
 Întreprindere || Concedieri în perioada de referință || Concedieri înainte sau după perioada de referință 
 Nokia plc || 2 348 || 196 
 Nokia Siemens Networks || 23 || 644 
 Accenture ||   || 263 
 Are || 14 ||   
 Autobar Finland || 3 ||   
 Barona || 2 ||   
 Cencorp ||   || 13 
 Crelint || 35 ||   
 DHL Global Forwarding || 5 ||   
 DHL Supply Chain || 75 || 31 
 Digia ||   || 69 
 Flander ||   || 2 
 Foxconn || 14 || 102 
 Infocare || 35 || 3 
 ISS Palvelut || 15 ||   
 Ixonos || 14 || 9 
 Lionbridge || 1 ||   
 Life-on Mobile Corporation || 25 || 1 
 Logica Suomi || 158 ||   
 Mehiläinen || 1 ||   
 Mitron || 4 ||   
 Neusoft Mobile Solutions ||   || 17 
 Nice-business Solutions Finland || 3 || 6 
 Relacom || 6 || 18 
 RR Donneley || 10 ||   
 Saloteam || 4 ||   
 Sasken || 15 ||   
 Sodexo || 21 ||   
 ST-Ericsson ||   || 56 
 Teleca Finland || 10 || 17 
 Tieto ||   || 199 
 Turvatiimi || 22 ||   
 Total || 2 863 || 1 646 
15.         Defalcarea celor 3 719
lucrători susceptibili de a beneficia de măsuri este următoarea:
 Categorie || Număr || Procent 
 Bărbați || 2 338 || 62,87 
 Femei || 1 381 || 37,13 
 Cetățeni ai UE || 3 525 || 94,78 
 Cetățeni din țări terțe || 194 || 5,22 
 15-24 de ani || 30 || 0,81 
 25-54 de ani || 3 302 || 88,79 
 55-64 de ani || 385 || 10,35 
 peste 64 de ani || 2 || 0,05 
16.         În rândul lucrătorilor
susceptibili de a beneficia de măsuri, există 38 de persoane cu
probleme cronice de sănătate sau cu handicap.
17.         În ceea ce privește
categoriile profesionale, defalcarea celor 3 719 lucrători susceptibili
de a participa la măsuri este următoarea:
 Categorie || Număr || Procent 
 Legislatori, înalți funcționari și directori || 464 || 12,48 
 Profesiuni intelectuale și științifice || 2 070 || 55,66 
 Tehnicieni și profesiuni asociate || 256 || 6,88 
 Salariați de tip administrativ || 74 || 1,99 
 Lucrători din atelierele de service și din secțiile de marketing și vânzări || 40 || 1,08 
 Meșteșugari și lucrători în domenii asociate || 62 || 1,67 
 Operatori pe mașini și instalații și asamblori || 537 || 14,44 
 Muncitori necalificați || 216 || 5,81 
18.         În conformitate cu articolul 7
din Regulamentul (CE) nr. 1927/2006, Finlanda a confirmat faptul că a
aplicat o politică de egalitate între femei și bărbați,
precum și de nediscriminare și că va continua să aplice
aceste politici în cursul diferitelor etape ale punerii în aplicare a FEG și,
în special, în cursul accesării acestuia.
Descrierea teritoriului vizat, a
autorităților sale și a părților interesate
19.         Există mai multe regiuni
din Finlanda afectate de concedieri, dintre care trei (Finlanda de Sud-Vest,
Usimaa și Pirkanmaa) se află în partea de sud a țării și
o alta (Ostrobotnia de Nord) în partea de nord. Finlanda de Sud-Vest este
regiunea cea mai grav afectată, cu 1 050 de noi concedieri efectuate
de Nokia și alte 360 de subcontractanții săi. Aceasta este regiunea
în care se află Salo, care a suferit deja de pe urma valurilor de
concedieri anterioare efectuate de Nokia.
20.         Zona Salo face parte din
Finlanda de Sud-Vest, care este una dintre provinciile cele mai orientate
către export ale țării (peste 60 % din producția sa
industrială este exportată). Regiunea a atins nivelul maxim de
productivitate în anii '90, odată cu creșterea puternică a
Nokia, care a devenit atunci principalul fabricant de telefoane mobile din
întreaga lume. Declinul întreprinderii Nokia și declanșarea crizei
financiare și economice mondiale au cauzat deteriorarea situației în
ceea ce privește ocuparea forței de muncă și producția
în Salo, care a fost afectată mai mult decât alte regiuni ale Finlandei.
Structura economică a regiunii Salo a fost extrem de specializată
începând cu sfârșitul anilor '90, în 2008 sectorul tehnologiilor informației
și comunicațiilor reprezentând peste 50 % din valoarea
adăugată.
În Finlanda de Sud-Vest, grupul vizat este format
din mai mulți lucrători slab calificați decât în celelalte
regiuni. Ei sunt îndrumați către oportunități de formare
din domenii precum sănătatea și sectorul social, transportul și
logistica, serviciile de locuințe, de catering și de securitate,
gestiunea financiară, precum și către programele de actualizare
a cunoștințelor informatice, în special în sectorul jocurilor de
noroc și al administrării întreprinderilor.
21.         Regiunea Usimaa, care cuprinde
capitala Helsinki, a fost una dintre zonele din Finlanda care au înregistrat
cea mai rapidă creștere, dar nu a fost în măsură să
evite consecințele crizei financiare și economice mondiale. Cifra de
afaceri în sectorul industrial a scăzut în 2009 cu 29 %, iar comerțul
a înregistrat, de asemenea, o scădere rapidă. În același timp,
numărul șomerilor aflați în căutarea unui loc de muncă
a crescut cu aproape jumătate, în comparație cu situația din 2008.
Deși perspectivele economice au început să se stabilizeze în 2010,
ele au redevenit sumbre în 2012. În orașul Espoo, în care se află
sediul societății Nokia, 91 % din cifra de afaceri din sectorul
industrial a fost generată de industria electronică în 2010, Nokia și
subcontractanții săi asigurând o parte importantă a acestei
sume.
În regiunea Uusimaa, majoritatea persoanelor din
grupul vizat au o diplomă universitară. Obiectivul este de a le
orienta către o actualizare a calificărilor în propriile lor domenii.
În domeniul tehnologiilor informației există o penurie de personal în
sectorul jocurilor de noroc, atât la nivelul angajaților, cât și la
nivelul cadrelor de conducere. Prin urmare, acest sector beneficiază de o
atenție specială în cadrul măsurilor FEG pentru regiunea
Uusimaa.
22.         Regiunea Pirkanmaa,
situată în vestul Finlandei, este una dintre regiunile cele mai orientate
către export. Centru important de cultură, educație și
servicii, această regiune a oferit populației sale oportunități
mai bune de muncă decât multe alte regiuni periferice ale țării.
Această regiune a suferit mult de pe urma efectelor crizei financiare și
economice mondiale și, în prezent, este afectată de concedierile din
cadrul Nokia și de cele care rezultă din acestea, estimate la
aproximativ 1 000 pe plan local.
În regiunea Pirkanmaa, aproximativ 80 %
dintre persoanele care fac parte din grupul vizat au o diplomă
universitară. Obiectivul este de a integra cunoștințele
informatice solide ale grupului vizat în principalele sectoare în care se
preconizează o creștere, și anume în sectorul produselor
biologice sau ecologice, în sectorul tehnologiilor din domeniul mediului și
al sănătății, în sectorul energiei din surse regenerabile și
în cel al mașinilor inteligente.
23.         Regiunea Ostrobotnia de Nord
(cu capitala la Oulu) este cel mai important centru financiar, educațional
și cultural din Finlanda de Nord. Începând cu anii ’90, această regiune
a devenit, de asemenea, un centru internațional de inovare, datorită
succesului înregistrat de Nokia. Regiunea a atras tineri aflați în
căutare de servicii de educație și specialiști internaționali
aflați în căutare de locuri de muncă. Ea este, de asemenea, un
important nod de transport - terestru, aerian și maritim - și
beneficiază de pe urma expansiunii urbane de la începutul anului 2013,
când au fost integrate în această regiune mai multe orașe din
împrejurimi.
În regiunea Ostrobotnia de Nord, obiectivul este
de a profita de experiența și de cunoștințele grupului
vizat în sectoarele aflate în expansiune: calitatea vieții, mediul,
biotehnologiile și cultura. În plus, se preconizează că vor
apărea noi întreprinderi în sectorul informatic.
24.         În toate regiunile vizate,
părțile interesate sunt centrele pentru dezvoltare economică,
transport și mediu, birourile regionale pentru ocuparea forței de
muncă și dezvoltare economică, precum și administrațiile
orașelor. În plus, fiecare regiune își are propriile grupuri de
coordonare în materie de schimbări structurale, care vor fi implicate în
punerea în aplicare a cererii.
Impactul preconizat al concedierilor
asupra ocupării forței de muncă la nivel local, regional sau național
25.         Conform Ministerului
Ocupării Forței de Muncă și Economiei, în 2012,
numărul total de persoane aflate în căutarea unui loc de muncă
în sectorul tehnologiilor informației și comunicațiilor (TIC)
era de aproximativ 7 700 de persoane în Finlanda (inclusiv cele mai recente
concedieri efectuate de Nokia și de subcontractanții săi). Acest
număr ridicat creează probleme serioase, în special pentru persoanele
aflate în căutarea unui loc de muncă cu vârsta de peste 45 de ani
(întrucât se presupune că au cunoștințe depășite) și
pentru tinerii absolvenți care își caută primul loc de
muncă.
26.         Caracterul neprevăzut și
amploarea concedierilor care fac obiectul prezentei cereri provoacă
dificultăți suplimentare nu doar pentru lucrătorii propriu-ziși,
ci și pentru localitățile în care sunt situate fabricile Nokia și
pentru economia finlandeză în ansamblul său. Nokia și Nokia
Siemens Networks reprezentau împreună aproximativ o cincime din totalul
locurilor de muncă din sectorul TIC din Finlanda. În anul 2000, procentul
reprezentat de grupul Nokia (Nokia și Nokia Siemens Networks) în PIB-ul
finlandez a fost de 4 %; până în 2011, acesta a scăzut la doar 0,6 %
și a continuat să scadă în 2012.
27.         Partea grupului Nokia
reprezenta, în trecut, mai mult de jumătate din ansamblul investițiilor
sectorului privat finlandez în cercetare și dezvoltare (C&D). În urma
acestor concedieri, se preconizează că investițiile se vor
reduce la jumătate și că Finlanda va pierde 1 miliard EUR de
investiții în C&D.
28.         O altă problemă
majoră este aceea că subcontractanții s-au specializat în
calitate de furnizori ai Nokia, fără să-și dezvolte
propriile piețe și strategii. Ei vor fi nevoiți să își
dezvolte rapid piețele și strategiile dacă doresc să
supraviețuiască acestor închideri.
Pachetul coordonat de servicii
personalizate care urmează să fie finanțate și defalcarea
costurilor sale estimate, inclusiv complementaritatea acestuia cu acțiunile
finanțate din fondurile structurale
29.         Finlanda prevede trei tipuri
de măsuri în favoarea lucrătorilor concediați vizați de
prezenta cerere: (i) să îi ajute să găsească un nou loc de
muncă (ii) să îi ajute să își înceapă propria afacere și
(iii) să le furnizeze servicii de formare sau de educație. Toate
măsurile următoare se combină pentru a forma un pachet coordonat
de servicii personalizate, care vizează reinserția profesională
a lucrătorilor concediați:
–     
Măsuri de consiliere profesională și
alte măsuri pregătitoare: lucrătorii aflați în șomaj
pot fi ajutați în ceea ce privește tehnicile de căutare a unui
loc de muncă prin consiliere și orientare, prin vizite la târguri de
locuri de muncă și prin acordarea de asistență la
redactarea CV-urilor și a candidaturilor. Acest tip de serviciu este
furnizat, în general, unor grupuri de dimensiuni variabile. Formarea va avea o durată
cuprinsă între 5 și 20 de zile, în funcție de grup. Grupurile
beneficiază, de asemenea, de o orientare profesională
aprofundată, cu un accent special asupra interacțiunii și a
practicilor de lucru. Această formare poate dura până la 40 de zile.
Persoanele sau grupurile pot beneficia de sprijinul unor formatori profesioniști,
care acționează în calitate de „parteneri de antrenament” pe
parcursul căutării unui loc de muncă, precum și în calitate
de mentori, atât pentru angajatori, cât și pentru angajați, în
decursul perioadei inițiale desfășurate la un nou loc de
muncă. Fiecare persoană aflată în căutarea unui loc de
muncă poate beneficia de maximum 50 de ore de orientare profesională.
–     
Lucrătorii pot beneficia, de asemenea, de o
serie de evaluări ale experților. Pot fi evaluate, de exemplu,
capacitatea de muncă a lucrătorului în cauză, inclusiv aspectele
legate de sănătate, competența și calificările
profesionale sau calitățile antreprenoriale și potențialul
acestuia.
–     
Persoanele aflate în căutarea unui loc de
muncă pot beneficia, de asemenea, de posibilitatea de a urma o formare de
probă, pentru a-și testa, timp de aproximativ 10 zile, aptitudinile
pentru diferite domenii de studiu. De asemenea, participanții pot
experimenta activitatea antreprenorială în cadrul unui grup în care sunt
discutate și dezvoltate idei de afaceri sau în care persoanele aflate în
căutarea unui loc de muncă dezvoltă o idee de afacere
furnizată de o altă persoană. Un profesor se află la
dispoziția lor pe o perioadă cuprinsă între 8 și 12 zile.
Dacă o idee a fost pusă la punct și verificată,
antreprenorul aspirant o poate testa pe o perioadă de până la 6 luni,
beneficiind, în această perioadă, de 4 până la 6 zile de formare
în contact direct cu formatorul.
–     
Formare și reconversie profesională: scopul măsurilor de formare este obținerea unei
calificări de bază sau profesionale în cadrul unui sector cu o
rată ridicată a ocupării forței de muncă; formarea
continuă are drept scop consolidarea competențelor existente, iar
măsurile de orientare/de pregătire pentru piața muncii sunt
prevăzute pentru persoanele care nu au un plan de carieră bine
definit. Formarea este adaptată în funcție de grupul vizat, iar
cursurile pot urmări, de exemplu, o extindere a competențelor în
sectorul TIC, gestionarea proiectelor, gestionarea calității și
gestiunea financiară, precum și dezvoltarea competențelor
comerciale. În general, formarea profesională axată pe piața forței
de muncă are drept obiectiv obținerea unei calificări; în
anumite condiții, este posibil să se obțină o diplomă
de studii superioare.
–     
Se va propune o formare pentru dezvoltarea
IMM-urilor: ea combină nevoile de dezvoltare ale IMM-urilor cu competențele
persoanelor aflate în șomaj care beneficiază de o formare
specială. Obiectivul unei astfel de formări este de a-i ajuta pe
participanți să dobândească o înțelegere practică a
modului în care funcționează IMM-urile și de a le oferi competențele
necesare pentru a lucra în mod rentabil în cadrul unei societăți și
pentru a o dezvolta. Ei sunt familiarizați cu procedurile operaționale
și sunt sensibilizați cu privire la importanța calității
pentru funcționarea societății.
–     
Promovarea spiritului antreprenorial și
servicii pentru noii antreprenori: Protomo este un
mediu de inovare deschisă, care permite participanților să
transforme ideile în prototipuri, să lucreze în echipă la
proiecte-pilot, să dezvolte tipuri noi de produse și servicii, precum
și să înființeze întreprinderi care să ofere noi locuri de
muncă. Protomo reunește idei noi și persoane inovatoare.
Conceptul Protomo, aflat în prezent în curs de dezvoltare în Uusimaa, are drept
obiectiv o reducere suplimentară a condițiilor pentru a deveni
antreprenor.
–     
Conceptul Protomo funcționează ca un
serviciu de corelare a cererii și a ofertei pentru noii antreprenori. Baza
de date a Protomo reunește idei promițătoare propuse de persoane
fizice sau de întreprinderi din regiune. Tutorii desemnați de Protomo
ajută apoi grupuri mici de lucrători concediați să
transforme ideile în proiecte de întreprinderi, pentru a putea fie să
fabrice produsele sau serviciile de care se pare că este nevoie, fie
să se alăture autorului ideii și să contribuie la
realizarea acesteia din interiorul unei întreprinderi existente. Echipa Protomo
furnizează localuri pentru desfășurarea activității
acestui grup de lucru și îl consiliază, evaluează fezabilitatea
propunerii și, de asemenea, aduce experții necesari, dacă este
cazul. Protomo funcționează, de obicei, cu grupuri de 4 persoane care
se angajează să dezvolte o idee selectată.
–     
Potențialii noi antreprenori beneficiază
de sfaturi, de formări pertinente, de servicii de consiliere, de consultanță
și sprijin, precum și de locații și de echipamente pe
durata proiectului Protomo; în cazul în care condițiile de eligibilitate
sunt respectate, se pot furniza și granturi pentru întreprinderile
nou-înființate. Protomo îi poate pune pe antreprenorii aspiranți în
contact cu experți externi care dispun de cunoștințe specifice.
Cadrele universitare și studenții pot fi implicați în acest
proiect, pentru a testa și a încuraja inovațiile radicale care ar
putea să fie îmbunătățite și să conducă la
crearea de noi întreprinderi.
–     
Sprijin pentru începerea unei afaceri pe cont
propriu: acesta este un grant pentru înființarea
unei întreprinderi, care asigură un venit antreprenorului aspirant pentru
o perioadă de până la 18 luni de la începerea activității.
Indemnizația de bază este de 31,36 EUR pe zi. La aceasta se
adaugă un supliment variabil, care nu poate depăși 60 % din
indemnizația de bază. Se estimează că aproximativ 150 de
persoane se vor califica pentru a beneficia de această indemnizație și
că suma medie plătită acestora pe durata perioadei de punere în
aplicare va fi de 6 000 EUR.
–     
Asistență pentru mobilitate: aceasta acoperă atât cheltuielile de călătorie și
de cazare ocazionate de căutarea unui loc de muncă sau de o formare,
cât și cheltuielile de mutare. Este posibil ca persoanele aflate în
căutarea unui loc de muncă să nu găsească de lucru în
zona învecinată și să fie eventual nevoite să se deplaseze
în scopul de a participa la interviuri de angajare și să se mute
într-un alt loc, departe de domiciliul lor, pentru a ocupa posturile vacante.
Cheltuielile de călătorie se calculează pe baza distanței,
cu rambursarea cazării, dacă este necesar. Cheltuielile de mutare
sunt rambursate până la 700 EUR.
–     
Puncte de servicii pentru ocuparea forței
de muncă: lucrătorii concediați
beneficiază de puncte de servicii care îi ajută pe parcursul etapei
de punere în aplicare. Punctele de servicii, care inițial și-au început
activitatea în localurile Nokia, au drept obiectiv să îi consilieze de la
început pe lucrătorii afectați, prin furnizarea unui serviciu mai
personal și mai aprofundat decât cel pe care ar putea să îl ofere în
mod obișnuit biroul public de ocupare a forței de muncă. Se fac
eforturi speciale pentru ca niciunul dintre lucrători să nu
devină șomer de lungă durată. După efortul intens
depus inițial de punctul de servicii, acesta rămâne la dispoziția
lucrătorilor pentru a-i orienta atunci când trec în etapa măsurilor
individuale.
–     
Subvenții pentru salarii: acestea pot fi oferite angajatorilor care doresc să ofere un loc
de muncă lucrătorilor vizați, cunoscând pe deplin deficiențele
acestora în materie de competență sau de aptitudini profesionale și
care doresc să se asigure că lucrătorii respectivi primesc un
salariu rezonabil și beneficiază de întregul sprijin și de
formarea la locul de muncă necesare pe parcursul adaptării la un post
nefamiliar. Durata este stabilită în funcție de necesitățile
lucrătorului și se estimează că subvențiile pentru
salarii vor ajunge, în medie, la 7 453 EUR pentru fiecare lucrător
care beneficiază de acest sistem.
–     
Sistem de achiziționare de date furnizate
de întreprinderi: acest sistem permite birourilor de
ocupare a forței de muncă și dezvoltare economică,
centrelor pentru dezvoltare economică și Ministerului Ocupării
Forței de Muncă și Economiei să efectueze interviuri
telefonice cu întreprinderile și să colecteze informații
actualizate privind necesitățile lor de personal. Aceste informații
permit birourilor să îi orienteze pe lucrători în direcția cea
bună și să îi ajute în alegerea cursurilor de formare.
Interviurile sunt efectuate în mod centralizat și rezultatele sunt puse la
dispoziția părților interesate într-o formă prelucrată.
30.         Cheltuielile pentru punerea în
aplicare a FEG, care sunt incluse în cerere în conformitate cu articolul 3 din
Regulamentul (CE) nr. 1927/2006, acoperă activitățile
de pregătire, gestionare și control, precum și activitățile
legate de informare și publicitate la nivel național, regional și
local. Lucrătorii care participă la măsurile cofinanțate
din FEG vor fi informați că serviciile oferite sunt finanțate cu
ajutorul FEG. Autoritățile finlandeze prevăd organizarea
unei conferințe care va aborda ambele cereri Nokia.
31.         Serviciile personalizate
prezentate de autoritățile finlandeze sunt măsuri active pe piața
muncii care se încadrează în acțiunile eligibile definite la
articolul 3 din Regulamentul (CE) nr. 1927/2006. Autoritățile
finlandeze estimează costurile totale la 19 620 000 EUR,
din care cheltuieli pentru servicii personalizate - 18 830 000 EUR și
cheltuieli pentru punerea în aplicare a FEG - 790 000 EUR (4,03 %
din suma totală). Contribuția totală solicitată din FEG
este de 9 810 000 EUR (50 % din costurile totale).
 Acțiuni || Numărul estimat al lucrătorilor vizați || Costul estimat per lucrător vizat (EUR) || Costuri totale (FEG și cofinanțare națională) (EUR) 
 Servicii personalizate [articolul 3 primul paragraf din Regulamentul (CE) nr. 1927/2006] 
 Măsuri de consiliere profesională și alte măsuri pregătitoare || 2 680 || 1 076 || 2 884 000 
 Educație / formare și reconversie profesională || 1 340 || 6 027 || 8 076 000 
 Promovarea spiritului antreprenorial (proiecte Protomo etc.) || 180 || 6 306 || 1 135 000 
 Sprijin pentru începerea unei afaceri pe cont propriu (grant pentru înființarea unei întreprinderi) || 150 || 6 000 || 900 000 
 Asistență pentru mobilitate || 470 || 287 || 135 000 
 Puncte de servicii pentru ocuparea forței de muncă || 3 719 || 215 || 800 000 
 Subvenții pentru salarii || 640 || 7 453 || 4 770 000 
 Sistem de achiziționare de date furnizate de întreprinderi || 2 505 || 52 || 130 000 
 Subtotal servicii personalizate ||   || 18 830 000 
 Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] 
 Activități de pregătire ||   || 50 000 
 Gestionare ||   || 420 000 
 Informare și publicitate ||   || 300 000 
 Activități de control ||   || 20 000 
 Subtotal cheltuieli legate de punerea în aplicare a FEG ||   || 790 000 
 Total costuri estimate ||   || 19 620 000 
 Contribuție din FEG (50 % din costurile totale) ||   || 9 810 000 
32.         Finlanda confirmă că
măsurile descrise mai sus sunt complementare cu acțiunile finanțate
de fondurile structurale și că sunt instituite măsuri pentru
evitarea oricărei duble finanțări. 
Data/datele la care serviciile
personalizate pentru lucrătorii afectați au început sau sunt
prevăzute să înceapă
33.         Finlanda a început să
furnizeze lucrătorilor afectați serviciile personalizate incluse în
pachetul coordonat propus pentru cofinanțarea din FEG la 1 august 2012.
Prin urmare, această dată reprezintă începutul perioadei de
eligibilitate pentru orice fel de asistență care ar putea fi
acordată din FEG.
Procedurile de consultare a partenerilor
sociali
34.         Ministerul Ocupării Forței
de Muncă și Economiei a convocat un grup însărcinat cu
chestiunea concedierilor efectuate de Nokia, care a participat la
pregătirea cererii de contribuție financiară din partea FEG.
Acest grup de lucru include reprezentanți ai centrului pentru dezvoltare
economică, transport și mediu din regiunile Finlanda de Sud-Vest, Ostrobotnia
de Nord, Pirkanmaa și Uusimaa; reprezentanți ai birourilor locale
pentru ocuparea forței de muncă și dezvoltare economică;
precum și ai partenerilor sociali, și anume Consiliul sindicatelor
finlandeze din industrie (de exemplu, sindicatul angajaților salariați
Pro, sindicatul finlandez al lucrătorilor din metalurgie și federația
inginerilor și a arhitecților academici din Finlanda) și Federația
industriilor tehnologice finlandeze cu reprezentanți ai Nokia. 
35.         Comitetul însărcinat cu
promovarea ocupării forței de muncă din cadrul biroului pentru
ocuparea forței de muncă și dezvoltare economică acționează
la nivel local. Acest comitet asigură o cooperare între biroul respectiv,
organizațiile pieței muncii, municipalități și alți
actori locali. De exemplu, comitetul este însărcinat cu anticiparea evoluțiilor
de pe piața muncii și cu planificarea măsurilor impuse de aceste
evoluții. 
36.         Autoritățile
finlandeze au confirmat că cerințele legislației naționale și
cele ale legislației UE privind concedierile colective au fost respectate.
Informare cu privire la acțiunile
obligatorii în temeiul legislației naționale sau al contractelor
colective de muncă
37.         În ceea ce privește
îndeplinirea criteriilor prevăzute la articolul 6 din Regulamentul (CE)
nr. 1927/2006, în cererea lor, autoritățile finlandeze:
·      au confirmat că măsurile care constituie responsabilitatea
societăților în temeiul legislației naționale sau al
contractelor colective de muncă nu vor fi înlocuite de contribuția
financiară din partea FEG;
·      au demonstrat că acțiunile respective oferă sprijin
lucrătorilor și nu urmează a fi folosite pentru restructurarea
întreprinderilor sau a sectoarelor de activitate;
·      au confirmat faptul că acțiunile eligibile menționate
anterior nu beneficiază de asistență din partea altor
instrumente financiare ale UE.
·      În plus, autoritățile finlandeze au confirmat că au
urmat și au pus în aplicare recomandările formulate în cadrul
auditului FEG al unui dosar precedent (EGF/2007/004 FI/Perlos).
Sisteme de gestionare și control 
38.         Finlanda a notificat Comisiei
că această contribuție financiară va fi gestionată de
Ministerul Ocupării Forței de Muncă și Economiei, care
gestionează, de asemenea, fondurile FSE. Același minister îndeplinește
funcția de autoritate de certificare. Există o separare strictă
a îndatoririlor și a raporturilor ierarhice între departamentele
responsabile de aceste două funcții. Funcțiile de gestionare
legate de FEG au fost încredințate direcției pentru ocuparea forței
de muncă și spiritul antreprenorial, în timp ce cele legate de FSE
sunt asigurate de direcția regională. Funcțiile de certificare
sunt asigurate de unitatea de resurse umane și administrație pentru
ambele fonduri. Ministerul a elaborat un manual care stabilește în detaliu
procedurile de urmat.
În ceea ce privește auditul, organismul
responsabil este unitatea independentă de audit intern, care funcționează
sub tutela Secretarului permanent. Funcțiile de monitorizare și de
audit fac parte, de asemenea, din atribuțiile autorităților de
management și ale autorităților de certificare.
Finanțare
39.         Pe baza cererii înaintate de
Finlanda, contribuția propusă din FEG pentru pachetul coordonat de
servicii personalizate (inclusiv cheltuielile aferente punerii în aplicare a
FEG) este de 9 810 000 EUR, reprezentând 50 % din costurile
totale. Alocarea propusă de Comisie în cadrul fondului se bazează pe
informațiile furnizate de Finlanda.
40.         Având în vedere cuantumul
maxim al unei contribuții financiare care poate fi acordată din FEG
în temeiul articolului 10 alineatul (1) din Regulamentul (CE) nr. 1927/2006,
precum și marja disponibilă pentru realocarea creditelor, Comisia
propune mobilizarea din FEG a sumei totale menționate mai sus, care
să fie înscrisă în rubrica 1a din cadrul financiar.
41.         Prin prezentarea acestei
propuneri de mobilizare a FEG, Comisia inițiază procedura
simplificată de trialog, conform dispozițiilor de la punctul 28 din
Acordul interinstituțional din 17 mai 2006, în vederea obținerii
acordului celor două componente ale autorității bugetare cu
privire la necesitatea utilizării FEG și cu privire la suma
solicitată. Comisia invită prima dintre cele două componente ale
autorității bugetare care ajunge la un acord, la nivelul politic
corespunzător, cu privire la proiectul de propunere de mobilizare, să
informeze cealaltă parte componentă și Comisia în
legătură cu intențiile sale. În cazul în care una dintre cele
două componente ale autorității bugetare nu este de acord, se va
organiza o reuniune formală de trialog.
42.         Comisia prezintă separat o
cerere de transfer în vederea înscrierii în bugetul pentru anul 2013 a unor
credite de angajament specifice, în conformitate cu punctul 28 din Acordul
interinstituțional din 17 mai 2006.
Sursa creditelor de plată 
43.         Creditele din linia
bugetară a FEG se vor utiliza pentru a finanța suma de 9 810 000 EUR
necesară pentru prezenta cerere.
Propunere de
DECIZIE A PARLAMENTULUI EUROPEAN ŞI
A CONSILIULUI
privind mobilizarea Fondului european de
ajustare la globalizare, în conformitate cu punctul 28 din Acordul
interinstituțional din 17 mai 2006 între Parlamentul European, Consiliu
și Comisie privind disciplina bugetară și buna gestiune
financiară (cererea EGF/2013/001 FI/Nokia înaintată de Finlanda)
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind funcționarea
Uniunii Europene,
având în vedere Acordul interinstituțional
din 17 mai 2006 între Parlamentul European, Consiliu și Comisie privind
disciplina bugetară și buna gestiune financiară[5], în special punctul 28,
având în vedere Regulamentul (CE) nr. 1927/2006
al Parlamentului European și al Consiliului din 20 decembrie 2006
privind crearea Fondului european de ajustare la globalizare[6], în special articolul 12
alineatul (3),
având în vedere propunerea Comisiei Europene[7],
întrucât:
(1)       Fondul european de ajustare
la globalizare (FEG) a fost creat pentru a oferi sprijin suplimentar
lucrătorilor concediați ca urmare a modificărilor structurale
majore intervenite în practicile comerciale internaționale, generate de
globalizare, și pentru a le oferi asistență în reintegrarea pe
piața muncii.
(2)       Acordul interinstituțional
din 17 mai 2006 permite mobilizarea FEG în limita unui plafon anual
de 500 de milioane EUR.
(3)       La 1 februarie 2013, Finlanda
a înaintat o cerere de mobilizare a FEG pentru concedierile din cadrul
întreprinderii Nokia plc, al filialei sale Nokia Siemens Networks și din
cadrul a 30 dintre subcontractanții săi, pe care a completat-o cu
informații suplimentare până la 21 august 2013. Această cerere
îndeplinește condițiile pentru stabilirea contribuțiilor
financiare, astfel cum se prevede la articolul 10 din Regulamentul (CE) nr. 1927/2006.
Prin urmare, Comisia propune mobilizarea sumei de 9 810 000 EUR.
(4)       Prin urmare, FEG ar trebui
mobilizat pentru a furniza o contribuție financiară ca răspuns
la cererea înaintată de Finlanda,
ADOPTĂ PREZENTA DECIZIE:
Articolul 1
În cadrul bugetului general al Uniunii
Europene pentru exercițiul financiar 2013, se mobilizează Fondul
european de ajustare la globalizare (FEG) în scopul furnizării sumei de 9 810 000 EUR,
sub formă de credite de angajament și credite de plată.
Articolul 2
Prezenta decizie se publică în Jurnalul
Oficial al Uniunii Europene.
Adoptată la Bruxelles,
Pentru Parlamentul European                      Pentru
Consiliu
Președintele                                                  Președintele
[1]               JO C 139, 14.6.2006, p. 1.
[2]               JO L 406, 30.12.2006, p. 1.
[3]               În conformitate cu articolul 3 al treilea paragraf din
Regulamentul (CE) nr. 1927/2006.
[4]               Studiu de piață IDC.
[5]               JO C 139, 14.6.2006, p. 1.
[6]               JO L 406, 30.12.2006, p. 1.
[7]               JO C […], […], p. […].